
ABSTRACT
Problematica securităţii şi siguranţei alimentare este tratată unitar în toate statele membre ale Uniunii Europene, aceasta datorându-se atât reglementărilor europene din domeniu, reglementări ce au fost implementate şi în dreptul naţional cât şi ca urmare a înfiinţării Autorităţii europene pentru securitate alimentară (EFSA), cu care autorităţile naţionale sunt în colaborare şi conlucrare permanentă.
La nivelul fiecărui stat membru există o astfel de instituţie publică, care de obicei se află sub autoritatea unui minister deşi se bucură de independenţă în organizarea activităţii.
Competenţele autorităţilor sanitar-veterinare constau în urmărirea respectării reglementărilor în vigoare pe parcursul întregului lanţ alimentar şi dezvoltarea cercetării ştiinţifice în toate domeniile de activitate ce afectează securitatea alimentară şi au impact asupra sănătăţii publice.
Sistemul protecţiei consumatorilor la nivelul statelor membre ale Uniunii Europene are în centru ideea potrivit căreia orice consumator este îndreptăţit să obţină protecţia statului în exercitarea drepturilor sale reglementate prin codurile/ legile privind protecţia consumatorului sau alte acte normative.

Problematica drepturilor consumatorilor este gestionată de către instituţii de stat, la nivel central, sau la nivelul autorităţilor locale. La nivel central, atribuţiile sunt exercitate de către ministere (Ministerul Industriei şi Comerţului în Cehia, Ministerul Integrării şi Calităţii în Suedia, Ministerul Economiei şi Industriei în Franţa, Ministerul Dezvoltării Economice în Italia), autorităţi naţionale, servicii centrale (Serviciul public federal al economiei, claselor de mijloc şi energiei în Belgia), şi consilii naţionale (Consiliului Naţional pentru Protecţia Consumatorilor în Estonia).

Alături de acestea acţionează autorităţi specializate pe diferite arii de interes (autorităţi pentru reglementarea problemelor legate de piaţa de energie, telecomunicaţii, poştă, piaţa financiară - servicii bancare, asigurări). Totodată, un rol bine definit în domeniul protecţiei consumatorilor îl deţine şi administraţia locală, care oferă consiliere şi asistenţă prin intermediul serviciilor sale specializate. 

Principalele sarcini ale instituţiile mai sus menţionate sunt stabilirea şi menţinerea unui cadru legal pentru buna funcţionare a pieţei bunurilor şi serviciilor pentru toţi actorii implicaţi (întreprinderi şi consumatori), în concordanţă cu legislaţia naţională şi europeană, supravegherea siguranţei produselor şi serviciilor, supravegherea avertizării asupra practicilor comerciale neloiale, etichetarea produselor, publicarea preţurilor precum şi protejarea intereselor economice ale consumatorilor.

AUSTRIA
Agenţia pentru sănătate şi siguranţă alimentară (AGES)
 s-a înfiinţat în anul 2002, printr-o lege federală – Legea privind sănătatea şi siguranţa alimentară, ca o companie privată cu răspundere limitată cu o misiune de serviciu public. Prin urmare, AGES nu este reglementată de dreptul public ci de dreptul privat. Cea mai mare parte a activităţilor acesteia sunt din sectorul public non-comercial. AGES este o agenţie independentă în cadrul administraţiei federale şi deci nu primeşte instrucţiuni de la guvern cu privire la opiniile şi rapoartele de expertiză.
Proprietarii Agenţiei sunt Ministrul Sănătăţii şi cel al Agriculturii, Pădurilor, Mediului şi Administrării Apelor. Consiliul de administraţie este format din 11 membri. Ministrul Sănătăţii şi cel al Agriculturii au fiecare delegaţi câte trei membri. Ministrul Finanţelor şi cel al Protecţiei Consumatorului au fiecare delegat câte un membru. Consiliul angajaţilor dispune de trei membri suplimentari care au rol de supervizori. Membrii sunt aleşi pentru o perioadă de cinci ani. Activitatea de zi cu zi este asigurată de către un director general şi 7 ofiţeri autorizaţi. Documentele oficiale ale AGES sunt semnate de către directorul general sau 2 ofiţeri autorizaţi. 
AGES dispune de 1350 de angajaţi, din care mai mult de 40% sunt oameni de ştiinţă şi experţi cu grade academice din aproape toate disciplinele legate de siguranţa alimentară şi sănătate. Aceştia sunt capabili să facă faţă problemelor privind producţia alimentară în condiţii de siguranţă, de la sol la consummator, controlul şi prevenirea eficientă a epidemiilor la oameni, animale şi plante şi furnizarea de produse farmaceutice în condiţii de siguranţă..
Preocuparea AGES este de a avea o abordare holistică a securităţii alimentare, siguranţei alimentelor şi a problemelor de sănătate publică din Austria, prin integrarea diferitelor discipline de-a lungul lanţului alimentar uman şi de a concentra toate capacităţile relevante.
AGES execută sarcinile statului federal în domeniile agriculturii, alimentaţiei şi de control al hranei pentru animale, controlul bolilor infecţioase, medicină veterinară, dispozitive medicale de radioprotecţie şi produse farmaceutice.

Ages este responsabilă cu autorizarea produselor, înregistrarea spaţiilor, controale, inspecţii şi analize în concordanţă cu diferitele legi federale cum ar fi: Legea seminţelor, Legea furajelor, Legea produselor fitosanitare, Legea privind sănătatea plantelor, Legea privind îngrăşămintele, Legea privind soiurile de plante, Legea privind protecţia împotriva radiaţiilor, Legea privind producerea de medicamente în Austria, Legea privind dispozitivele medicale, Legea privind importul de produse medicale, Legea privind siguranţa şi sănătatea sângelui, Legea privind siguranţa alimentară.

Pentru îndeplinirea acestor sarcini AGES este însoţită de autorităţi precum Biroul Federal pentru Siguranţa Alimentară (BAES), Biroul Federal pentru Securitate în Sănătate (BASG).
În scopul de a asigura eficienţă optimă şi fluxul de lucru, principalele discipline de-a lungul fluxului alimentar au fost organizate în 5 domenii de activitate şi trei departamente. Domeniile de activitate ale AGES sunt: 
· Securitatea Alimentară; 
· Siguranţa Alimentară;

· Sănătatea Publică şi 
· Agenţia medicamentelor şi a dispozitivelor medicale produse în Austria. 
Cele trei departamente sunt: 
· Departamentul pentru protecţia împotriva radiaţiilor; 
· Departamentul pentru statistică şi evaluare a riscurilor şi 
· Departamentul pentru transfer de date şi cerectare aplicată.
La nivel naţional. Austria cooperează îndeaproape cu autorităţile regionale din cele 9 provincii federale ale Austriei, precum şi cu ministere, universităţi, instituţii şi alte organisme interesate, la nivelul statului federal. La nivel European şi internaţional AGES face parte dintr-o gamă largă de reţele. Membrii şi personalul AGES sunt reprezentanţi în numeroase grupuri de lucru ale Consiliului European, comitetele Comisiei Europene şi grupurile de experţi UE. AGES ia parte la întâlnirile şefilor Agenţiilor europene pentru securitate alimentară. În plus, Ages este implicat în mai multe proiecte de cercetare, naţionale şi internaţionale, în scopul de a-şi consolida competenţele în diferitele sale domenii de responsabilitate. 

În ceea ce priveşte activitatea de cercetare, AGES este clasificată ca o organizaţie de cercetare non-profit.

AGES deţine laboratoarele federale pentru siguranţa produselor alimentare. Acestea servesc ca laboratoare naţionale de referinţă, conform Regulamentului (CE) 882/2004, în calitate de centre de referinţă pentru boli infecţioase şi ca laboratoare oficiale pentru sănătatea plantelor, seminţelor şi materialului săditor. 

AGES îşi desfăşoară activitatea în baza unor standarde şi ghiduri de management.
BELGIA

Agenţia federală pentru securitate alimentară (AFSCA)
 este un organism de inters public, dotat cu personalitate juridică şi care se află sub autoritatea Ministerului Sănătăţii. Ministerul Finanţelor este autoritatea de control pentru toate deciziile financiar-bugetare ale AFSCA.

Agenţia are misiunea de a asigura calitatea alimentelor pe întreg lanţul alimentar cu scopul de a proteja sănătatea consumatorului.


Ca urmare, Agenţia este însărcinată cu elaborarea, aplicarea şi controlul măsurilor privind analiza şi gestionarea riscurilor susceptibile să afecteze sănătatea consumatorilor.


În interesul sănătăţii publice, Agenţia are următoarele competenţe:

· controlul, examenul şi expertiza produselor alimentare pe tot lanţul alimentar cât şi al materiilor prime;

· controlul şi expertiza pentru producere, transformare, conservare, transport, comerţ, import, export şi locurile de producere, transformare, ambalare, depozitare şi vânzare a produselor alimentare şi a materiilor prime;

· acordarea, suspendarea şi retragerea autorizaţiilor legate de îndeplinirea misiunii sale;

· integrarea şi dezvoltarea unui sistem de identificare şi urmărire a produselor alimentare şi a materiilor prime pe întreg lanţul alimentar şi controlul acestora;
· colectarea, clasificarea, gestionarea şi arhivarea tuturor informaţiilor referitoare la misiunea sa;

· elaborarea şi aplicarea unor politici de prevenire, educare şi informare, în colaborare cu entităţile federale (comunităţi şi regiuni);

· supravegherea respectării legislaţiei pe tot parcursul lanţului alimentar.

Agenţia oferă, de asemenea, consultanţă autorităţilor competente cu privire la legislaţia în vigoare şi cea viitoare, inclusiv transpunerea reglementărilor internaţionale în dreptul belgian.

Agenţia este asistată în exercitarea atribuţiilor sale de un comitet consultative (compus în principal din reprezentanţi ai autorităţilor publice) şi un comitet ştiinţific (compus din experţi).

Agenţia deţine şi un serviciu responsabil cu prevenirea şi gestionarea crizelor.

Agenţia dispune de cca 1200 de angajaţi din care mai mult de 400 fac parte din serviciile interne, în jur de 700 sunt externi şi 150 lucrează în laboratoare agreate de către Agenţie.

La ceştia se adaugă 760 de medici veterinari care sunt retribuiţi pentru servicii.

Finanţarea AFSCA:

· subvenţiile bugetare;

· contribuţiile de sănătate impuse operatorilor din sectorul alimentar;

· retribuţiile impuse acestor operatori pentru controlul şi prestaţiile Agenţiei;

· venituri provenite de la UE;

· amenzi administrative;

· venituri ale laboratoarelor;

· venituri pentru prestaţii către terţi.

BULGARIA
Agenţia pentru securitate alimentară din Bulgaria (BFSA)
, s-a înfiinţa în baza Legii privind Agenţia pentru securitate alimentară. Este un organism integrat de control al siguranţei şi calităţii produselor alimentare şi al hranei pentru animale. BFSA s-a înfiinţat în anul 2011 şi urmează cele mai bune practici europene pentru punerea în aplicare a standardelor de control în domeniul siguranţei şi calităţii alimentelor, aditivilor alimentari, băuturilor, medicinei veterinare şi sănătăţii animalelor, protecţiei plantelor şi a îngrăşămintelor, produselor fitosanitare, furajelor, inspecţiilor la frontieră etc. Experţii BFSA efectuează controale stricte pe întregul lanţ alimentar.
Organizare
:
Direcţia pentru audit intern

Administrare generală:

· Direcţia pentru activităţi financiare şi economice
· Direcţia juridică
· Direcţia pentru sisteme de informare
· Direcţia pentru probleme administrative, relaţii publice şi investiţii

Administrare specializată:
· Direcţia de coordonare şi control

· Direcţia pentru protecţia plantelor şi controlul calităţii fructelor şi legumelor
· Direcţia pentru produse de protecţia a plantelor şi îngrăşăminte
· Direcţia pentru sănătatea animalelor
· Direcţia pentru controlul produselor sanitar-veterinare
· Direcţia pentru controlul alimentelor
· Direcţia pentru activitatea laboratoarelor
· Direcţia pentru calitatea managementului
· Direcţia de control la frontiere
· Direcţia de control al hranei pentru animale
· Direcţia de coordonare europeană şi colaborare internaţională
· Direcţia pentru instruire şi calificare.

BFSA cuprinde 28 de direcţii regionale (RFSD) ce acoperă întreg teritoriul Bulgariei. Aceste direcţii îşi desfăşoară activitatea şi exercită controlul pe întreaga suprafaţă a regiunii pe care o reprezintă. 
FINLANDA
Autoritatea pentru siguranţa alimentară din Finlanda (Evira)
 este o agenţie guvernamentală independentă şi are drept scop asigurarea siguranţei alimentare, promovarea sănătăţii animalelor şi cea a protecţiei şi sănătăţii plantelor.

Evira gestionează, controlează şi dezvoltă controlul atât pentru produsele alimentare cât  şi pentru produsele folosite în producţia primară din agricultură. Controlul se bazează pe un plan naţional de control multianual, care acoperă întregul lanţ alimentar.

Controlul de siguranţă al produselor cuprinde, de exemplu, aditivii alimentari, alimentele noi şi materialele ce intră în contact cu alimentele.
Contaminanţii din plante, animale vii şi produse alimentare de origine animală sunt controlate complet pe o bază anuală pentru a îmbunătăţi şi mai mult siguranţa alimentelor comercializate.
Controlul producției primare începe cu controlul seminţelor şi al plantelor şi variază de la inspecţii pe teren la certificare şi controlul pe piaţă al produselor. Evira este cel mai nordic centru de testare al soiurilor de plante din UE.

Sunt, de asemenea, controlate îngrăşămintele, pesticidele, furajele precum şi producerea de produse modificate genetic.
Activităţile Evira includ, de asemenea, controlul de import şi export de animale, produse de origine animală şi a plantelor. Controlul plantelor are ca scop detectarea unor noi dăunători care ar putea provoca daune semnificative în agricultură, silvicultură sau horticultură. 
Strategia-cheie în promovarea sănătăţii şi bunăstării animalelor se bazează pe monitorizarea în timp real acţiuni de prevenţie eficiente. Evira este, de asemenea, responsabilă pentru inspecţia cărnii în abatoarele mari.
Activitatea laboratoarelor Evira include diagnosticarea bolilor animalelor şi analize legate de siguranţa alimentară precum şi studii de laborator referitoare la calitatea hranei pentru animale, îngrăşăminte şi seminţe. Operaţiunile de laborator înclud activităţi atât la nivel naţional cât şi internaţional.
Evira are şi competenţa de a controla activităţile medicilor veterinari şi ca urmare menţine un registru al medicilor veterinari. Registrul include şi un serviciu de informare publică pentru a se verifica dacă o persoană este autorizată să exercite profesia de medic veterinar în Finlanda.
Organizare
:

Direcţii Evira:

· Direcţia generală

· Direcţia pentru securitate alimentară

· Direcţia pentru sănătatea animalelor

· Direcţia pentru producerea şi sănătatea plantelor

· Direcţia de control Direcţia pentru cercetare şi laboratoare

· Direcţia administrativă

· Direcţia pentru cerectare ştiinţifică

· Şeful comunicării

Departamentele Evira:

· Departamentul pentru Control

· Departamentul pentru cercetare şi laborator

· Departamentul administrativ

Evira mai deţine 9 birouri regionale

Activitatea de inspecţie a cărnii din cadrul Departamentului de control se desfăşoară în cadrul a 16 abatoare mari de pe teritoriul întregii ţări. Responsabilitatea pentru controlul cărnii în abatoarele mici revine municipalităţilor.

Sub autoritatea Ministerului Agriculturii funcţionează şi Consiliul Naţional de Nutriţie. Acesta reprezintă colectivităţile care se ocupă cu problemele de nutriţie, consum, organizaţii de promovare a sănătăţii precum şi organizaţii din domeniile industriei, comerţului şi agriculturii. Membrii acestui Consiliu sunt aleşi pentru o perioadă de trei ani.
FRANŢA
Agenţia Naţională pentru securitate sanitară, alimentaţie, protecţie a mediului şi muncă (Anses)
 a fost creată la 1 iulie 2010 prin fuziunea Agenţiei franceze de securitate a alimentelor (Afssa) şi Agenţia franceză de securitate sanitară, de protecţie a mediului şi muncă (Afsset).

Anses are misiunea de supraveghere, expertiză, cercetare şi observaţii asupra unui câmp larg care acoperă sănătatea umană, pe cea a animalelor şi cea a plantelor. Toate expunerile prin particule, unde, respiraţie, înghiţire la care o presoană poate fi supusă, în mod voluntar sau nu, la toate vârstele şi etapele din viaţa sa, la locul de muncă, în timpul transportului, de recreere sau prin dietă.
Este o instituţie publică cu caracter administrativ plasată sub tutela ministerelor însărcinate cu sănătatea, agricultura, mediu, muncă şi protecţia consumatorilor. 

Agenţia dispune de o reţea naţională de 11 laboratoare de referinţă şi cercetare, repartizate în toată ţara, în 16 zone şi recunoscute la nivel internaţional în mai multe domenii sau discipline. Aceasta dispune de 1350 de agenţi şi în jur de 800 de experţi externi.

Consiliul de Administraţie include cinci colegii:

· puterile publice;
· parteneri sociali,
· organizaţii profesionale;
· ONG-uri
· aleşi, la care se adaugă personalităţi calificate şi reprezentanţi ai Agenţiei.

Consiliul de administraţie este însoţit de comitetele de orientare tematică deschise pentru propunerile şi tendinţele societăţii civile şi personalităţilor implicate şi reprezentative.
Aceste comitete contribuie la definirea orientărilor şi priorităţilor pentru activitatea Agenţiei. Comitetele sunt în număr de cinci:
· sănătate – mediu;
· sănătate – muncă;
· alimentaţie;
· sănătate şi creşterea animalelor în condiţii optime;
· sănătatea plantelor.

Agenţia dispune, de asemenea, de un consiliu ştiinţific, garant al calităţii şi independent în expertiză. Consiliul ştiinţific este independent şi este alcătuit exclusiv din oameni de ştiinţă. Acesta acordă un spaţiu larg oamenilor de ştiinţă externi.
Atribuţiile Agenţiei, stabilite prin Ordonanţa nr. 2010-18 din 7 ianuarie 2010
, sunt: evaluarea riscurilor în domeniul alimentaţiei, al mediului înconjurător şi de muncă, în vederea transmiterii rezultatelor expertizelor lor puterilor publice pentru a stabili direcţiile politicii sanitare.
În vederea îndeplinirii atribuţiilor sale, Agenţia:

· organizează expertiza colectivă în domeniile sale de competenţă, bazându-se în special pe comitetele de experţi specializaţi;
· coordonează o reţea de agenţii publice şi activitatea acestora cu scopul evaluării riscurilor sanitare în câmpul lor de competenţă;
· contribuie la informarea, formarea şi difuzarea unei documentaţii ştiinţifice şi tehnice şi la dezbateri publice pe care aceasta le propune şi le conduce;

· contribuie la definirea politicilor naţionale şi comunitare de cercetare în domeniile sale de competenţă;
· creează baze de date ştiinţifice şi tehnice în domeniile sale de competenţă şi contribuie la crearea acestora;
· pune în aplicare un sistem „nutrivigilance” şi participă la sistem de „toxicovigilance;

· cercetează produsele şi procedeele care intră în domeniul său de interes;
· exercită activităţi de laborator la nivel naţional şi comunitar, de referinţă în domeniile sale de competenţă şi desfăşoară activităţi de cercetare;
· furnizează autorităţilor competente expertiza şi sprijinul ştiinţific şi tehnic, necesare în evaluarea substanţelor biocide şi chimice, precum şi asupra celor fitofarmaceutice, aditivi, îngrăşăminte şi de substraturi de cultură.

Organizare
:
Direcţia generală:
Direcţia pentru resurse umane

Direcţia financiară şi tehnică

Direcţia sistemelor de informare

Direcţia juridică

Agenţia contabilă

Administrarea consiliilor

Delegaţia pentru calitate

Misiunea pentru igienă, securitate şi apărare

Direcţia pentru informare, comunicare şi dialog cu societatea
Serviciul juridic

Agenţia Naţională a Medicamentelor Veterinare

Direcţia pentru evaluarea riscurilor

Direcţia de produse reglementate

Direcţia pentru cercetare

Direcţia pentru laboratoarele ştiinţifice.
GERMANIA

Institutul Federal pentru evaluarea riscurilor (BfR)
 a fost înfiinţat în anul 2002 pentru a consolida protecţia sănătăţii consumatorilor. Aceasta este agenţia ştiinţifică responsabilă cu pregătirea rapoartelor de expertiză şi avize cu privire la siguranţa alimentelor şi furajelor, precum şi cu privire la siguranţa substanţelor şi produselor.

BfR transmite rapoartele sale către Ministerul federal al Alimentaţiei, Agriculturii şi Protecţiei Consumatorului. Acesta se bucură de independenţă în ceea ce priveşte evaluările sale ştiinţifice şi temele de cercetare.

Printre sarcinile sale se numără şi evaluarea şi identificarea de noi riscuri şi comunicarea acestora. Rezultatele activităţilor sale servesc şi ca bază de consultanţă ştiinţifică a ministerelor federale relevante şi alte agenţii, de exemplu Biroul federal pentru protecţia Consumatorului şi siguranţa alimentelor (BVL) şi Institutul Federal pentru Securitate şi Sănătate (BauA).
BfR este asistată de către un Consiliu ştiinţific şi mai multe comisii de experţi pentru evaluarea riscurilor.

BfR are sarcina legală de a informa publicul cu privire la riscurile potenţiale, identificate şi evaluate, privind alimentele, substanţele şi produsele. Aprecierele trebuie să fie prezentate într-un mod transparent şi uşor de înţeles.
BfR realizează propriile sale activităţi de cercetare care sunt strâns legate de sarcinile de evaluare în domeniul protecţiei sănătăţii consumatorului şi siguranţa alimentară.
BfR este implicată în cooperarea ştiinţifică cu instituţiile şi organizaţiile internaţionale şi cu instituţiile din alte ţări implicate în protecţia sănătăţii consumatorului şi siguranţa alimentară. O prioritate este cooperarea cu Autoritatea Europeană pentru Siguranţa Alimentară (EFSA).
Organizare
:

BfR dispune de 750 de angajaţi.

Organele executive:

-    Comitetul executiv – Preşedinte şi Vice-preşedinte

· Biroul executiv

· Politica şi Planificarea strategică

· Coordonarea cercetării

· Control/Audit

· Coordonare

Departamente:

· Departament 1: Administrativ

· Departament 2: Comunicare

· Departament 3: Servicii Ştiinţifice

· Departament 4: Siguranţă Biologică

· Departament 5: Siguranţă Alimentară

· Departament 6: Siguranţa Chimicalelor
· Departament 7: Siguranţă şi Protecţia Consumatorilor
· Departament 8: Siguranţă în Lanţul Alimentar 

· Departament 9: Toxicologie experimentală

MAREA BRITANIE
Agenţia Standardelor Alimentare (FSA)
 este un organism guvernamental independent, înfiinţat în anul 2000, responsabil cu siguranţa alimentară şi igiena produselor alimentare din Marea Britanie şi este finanţat de către Ministerul Sănătăţii.
Aceasta lucrează cu companiile pentru a le ajuta să producă alimente în condiţii de siguranţă şi cu autorităţile locale pentru a pune în aplicare normele de siguranţă alimentară.

Agenţia este condusă de un consiliu de administraţie.

Deşi este un departament guvernamental, aceasta activează pe lângă guvern. Agenţia nu este obligată să răspundă în faţa niciunui minister. Cu toate acestea, Agenţia răspunde în faţa Parlamentului, prin Ministerul Sănătăţii, precum şi către autorităţile regionale şi Scoţia, Ţara Galilor şi Irlanda de Nord.
Scopul FSA este ca:
· Produsele alimentare să fie sigure pentru consum;

· Produsele alimentare importate să fie sigure pentru consum

· Producătorii de produse alimentare şi catering dau prioritate intereselor consumatorilor în raport cu produsele alimentare;

· Consumatorii au informaţiile necesare şi corecte cu privire la alimentele pe care urmează să le consume;

· Activitatea de producere a alimentelor se desfăşoară în conformitate cu prevederile legale şi interesele consumatorilor.
FSA oferă servicii de consiliere şi informare cu privire la siguranţa produselor alimentare, nutriţie şi dietă, protejează consumatorii prin monitorizarea produselor alimentare, fiind organizată pe următoarele direcţii:

· Nutriţie

Agenţia efectuează o serie de programe de lucru în nutriţie, incluzând iniţiative practice şi cercetare în scopul sprijinirii politicii şi campaniilor proprii.

· Siguranţă şi igienă

Agenţia are în grijă siguranţa alimentelor, în acest scop efectuând cercetări cu privire la siguranţa chimică, microbiologică sau radiologică, ca şi în ceea ce priveşte igiena şi alergiile. 

· Etichetare şi împachetare

Agenţia nu se preocupă doar de hrana în sine ci şi de modul în care acesta este comercializată şi împachetată. 

Agenţia este responsabilă pentru punerea în practică a regulilor cu privire la siguranţa materialelor care vin în contact cu alimentele (containere, pachete, instrumente pentru mânuirea mâncării, instalaţii de procesare etc.).

Etichetarea este sursă primară de informare şi protejare a consumatorilor, astfel încât una dintre preocupările majore ale Agenţiei este de a ajuta populaţia să găsească informaţiile necesare, într-o formă inteligibilă.  

· Alimente noi sau modificate genetic

Alimentele noi sau cele modificate genetic pot fi comercializate în UE doar dacă au trecut un examen riguros de siguranţă, dacă nu prezintă riscuri pentru sănătate şi dacă nu au o valoare nutriţională mai mică decât alimentele tradiţionale pe care tind să le înlocuiască. 

Agenţia desfăşoară trei programe de cercetare referitore la siguranţa produselor noi sau a celor modificate genetic (G01, G02, G03).

· Industrii alimentare

Agenţia este preocupată de întregul lanţ de producere şi comercializare a alimentelor, având ca obiectiv principal securitatea alimentelor de la producere până la vânzare, oferind informaţii şi consultanţă cu privire la bunele practici şi probleme legale.


Agenţia este responsabilă pentru inspectarea cărnii proaspete în Anglia, Scoţia şi Ţara Galilor, rolul acesteia fiind de a asigura atât siguranţa alimentară a cetăţenilor, cât şi sănătatea animalelor în momentul sacrificării. De asemenea, Agenţia răspunde de vânat, oferind informaţiile necesare pentru consumarea vânatului în condiţii corespunzătoare.


De asemenea, Agenţia oferă următoarele tipuri de servicii:

- consiliere pentru industriile alimentare în ceea ce priveşte alergiile sau intoleranţa la diferite alimente sau produse alimentare, oferind informaţii exacte despre alergii, intoleranţe, bunele practici în ceea ce priveşte hrana semipreparată, alimentele vrac şi regulile de etichetare;
· consiliere pentru firmele de catering – pe baza reglementărilor referitoare la igiena alimentară valabile din ianuarie 2006;
·  retragerea unor produse care au ajuns pe piaţă, deşi nu îndeplineau standardele necesare, elaborând pentru aceasta chiar o “alertă alimentară”, care oferă autorităţilor locale detalii cu privire la acţiunile specifice care trebuie întreprinse în folosul consumatorilor.

Agenţia este responsabilă pentru elaborarea normelor privind compoziţia şi comercializarea hranei pentru animale, având în vedere rolul important pe care aceasta îl are în lanţul alimentar în ceea ce priveşte compoziţia şi calitate produselor animale (lapte, carne şi ouă).Totodată, Agenţia este implicată în răspunsul guvernului la incidentele majore legate de alimentaţie (contaminarea hranei sau animalelor în procesul de pregătire/sacrificare, distribuţie, desfacere cu amănuntul etc, avertizând populaţia să nu consume alimentele potenţial contaminate; poluarea mediului prin incendii, deversări de substanţe toxice);
În strategia Agenţiei pentru perioada 2010-2015 sunt cuprinse următoarele obiective: siguranţa produselor alimentare produse şi vândute în Marea Britanie; siguranţa produselor alimentare importate; conştientizarea populaţiei asupra siguranţei şi sănătăţii produselor alimentare; responsabilizarea operatorilor de alimente şi produse alimentare şi protecţia consumatorilor în faţa eventualelor fraude şi riscuri. 

Organizare

Consiliul de adminsitraţie al Agenţiei are între opt şi doisprezece membri. Acesta este responsabil pentru strategia de ansamblu a FSA, asigurându-se că aceasta îşi îndeplineşte obligaţiile sale legale, astfel încât deciziile sau acţiunile sale să ţină seama de recomandările ştiinţifice, interesele consumatorilor şi alţi factori relevanţi. 

Şeful executiv
· Director operaţiuni Ţara Galilor

· Director Irlanda de Nord

· Director Scoţia

· Serviciul juridic

· Securitate alimentară

· Şef ştiinţific

· Operaţini

· Finanţe

· Comunicare

· Resurse umane
AUTORITĂŢI NAŢIONALE PENTRU PROTECŢIA CONSUMATORULUI
BELGIA

Regimul general al protecţiei consumatorilor din Belgia intră în responsabilitatea statului federal. Autoritatea însărcinată cu politica în domeniu este Serviciul public federal al economiei, claselor de mijloc şi energiei
, prin Direcţia generală a organizării şi reglementării pieţei, Direcţia generală a controlului şi medierii  şi Direcţia generală a calităţii şi securităţii. De asemenea, alte servicii publice federale care deţin competenţe bine delimitate în domeniul sănătăţii şi securităţii alimentare a consumatorilor sau al drepturilor proprietarilor şi locatarilor sunt Serviciul public federal al sănătăţii publice, securităţii alimentare şi mediului şi Serviciul public federal de justiţie.

Politica legată de consum are ca principale obiective urmărirea şi dezvoltarea activităţilor de protecţie a consumatorilor, atât pe plan fizic, economic cât şi juridic, supravegherea aplicării legislaţiei în vigoare, informarea consumatorilor precum şi stabilirea regulilor destinate garantării unei concurenţe loiale între comercianţi. 

Direcţia generală a organizării şi reglementării pieţei
 are ca principală sarcină stabilirea şi menţinerea unui cadru legal pentru buna funcţionare a pieţei bunurilor şi serviciilor pentru toţi actorii implicaţi (întreprinderi şi consumatori), având competenţe normative în materie comercială, în scopul creării cadrului legal şi favorizării unei concurenţe efective şi loiale. Totodată, prin informarea şi protecţia consumatorilor, Direcţia contribuie la manifestarea rolului activ al acestora pe piaţă. 

Direcţia este formată din patru servicii generale: consumatori şi întreprinderi, reglementări financiare şi contabile, economie intelectuală şi preţuri.

Direcţia generală a controlului şi medierii
 coordonează luptă împotriva fraudei economice, prin misiunile de control asupra respectării legislaţiei economice. Dispune de largi prerogative de investigare, putând să ancheteze şi să obţină mărturii, să întocmească procese verbale, să controloeze orice modalitate de transport, să preleveze mostre potrivit actelor normative în vigoare, să opereze vizite la domiciliu. Sancţionarea infracţiunilor constatate de către agenţii DGCM intră în competenţa autorităţilor judiciare. 

DGCM are, de asemenea, ca misiune promovarea, informarea şi coordonarea acţiunilor referitoare la rezoluţiile alternative în cazul litigiilor. Câmpul de acţiune al direcţiei nu se limitează la domeniul controlului, având şi posibilitatea de a sprjini consumatorii sau întreprinderile în găsirea soluţiilor pentru reglementarea litigiilor în manieră amiabilă. Astfel, direcţia este implicată în toate nivelurile de prevenire, control şi reglementare a litigiilor şi în propunerea sancţiunilor. 

DGCM este formată din următoarele direcţii: coordonare, mediere, direcţii centrale (controlul pieţelor UE şi lupa contra fraudei economice, controlul legislaţiei federale şi controlul contabil), direcţii regionale, corespunzătoare celor şapte regiuni ale Belgiei. 

Direcţia generală a calităţii şi securităţii
 exercită misiuni tehnice de susţinere a calităţii şi securităţii produselor, serviciilor şi instalaţiilor, precum şi în ceea ce priveşte competitivitatea întreprinderilor. 

În componenţa sa se află direcţiile de control, calitate şi inovaţii, reglementări şi politica de control, precum şi servicii independente (secretariat, afaceri generale, informaţii, calitatea managementului, proiecte)

CEHIA

Ministerul Industriei şi Comerţului
 este principala autoritate naţională în domeniul protecţiei consumatorilor. Pentru asigurarea unui înalt nivel de protecţie a consumatorilor în diverse arii, Ministerul Industriei şi Comerţului cooperează cu celelalte ministere, în special cu Ministerul de Finanţe, Ministerul Sănătăţii, Ministerul Dezvoltării Regionale etc.

Principalele atribuţii ale Ministerului Industriei şi Comerţului în domeniul protecţiei consumatorilor sunt:

· implementarea politicilor specifice;

· elaborarea şi prezentarea proiectelor de legi sau a altor reglementări legale în completarea celor în vigoare, în concordanţă cu legislaţia europeană şi cu celelalte documente internaţionale. De asemenea, Ministerul coordonează şi stabileşte condiţiile privind protecţia sănătăţii şi a siguranţei consumatorilor, precum şi a intereselor economice ale acestora; în acest sens, cooperează cu celelalte autorităţi guvernamentale, organizaţii civile ale consumatorilor şi cu asociaţii patronale;

· reprezintă statul în comisii şi organisme de lucru în cadrul instituţiilor UE şi ale OECD;

· supraveghează punerea în aplicare a proiectelor de soluţionare extrajudiciară în cazul litigiilor în domeniul protecţiei consumatorilor;

· acţionează ca oficiu unic de legătură în temeiul cooperării în domeniul protecţiei consumatorilor în cadrul Regulamentului CPC; ministerul desfăşoară, de asemenea, activităţi legate de sistemul RAPEX;

· alocă subvenţii de la bugetul de stat organizaţiilor non-guvernamentale şi non.profit care activează în domeniul protecţiei consumatorilor;

· oferă consultanţă consumatorilor, fără să procedeze la înregistrarea plângerilor acestora.

Alte autorităţi publice în domeniul protecţiei consumatorilor:

1) Autoritatea naţională de inspecţie în comerţ
 - organism aflat în subordinea Ministerului Industriei şi Comerţului, alături de Oficiile regionale şi locale pentru licenţe comerciale
 (vezi structura organizatorică
) - supraveghează şi controlează entităţi juridice, corporaţii, persoane fizice care vând sau livrează produse sau mărfuri pe pieţele locale, prestează servicii sau sunt angajate în activităţi similare, oferă credite de consum, organizează târguri, cu excepţia subiecţilor care sunt controlaţi de alte autorităţi, potrivit legii.

2) Autoritatea naţională de inspecţie în alimentaţie şi agricultură
 - organ al administraţiei de stat, subordonat Ministerului Agriculturii - controlează produsele alimentare, materiile prime pentru producerea acestora, produsele agricole şi produsele din tutun. Aceste competenţe se aplică pentru producţie, depozitare, transport şi vânzare, inclusiv importuri. O astfel de modalitate complexă de control permite analiza şi estimarea, în cel mai eficient mod, a neconcordanţelor existente. Obiectul inspecţiei nu este exclusiv monitorizarea, ci şi protejarea intereselor consumatorilor (etichetarea falsă, depăşirea termenului de garanţie, originea necunoscută etc.). Condiţiile de fabricare şi vânzare constituie, de asemenea, obiecte ale inspecţiei.

3) Institutul Naţional pentru Sănătate Publică
 - organizaţie bugetară din cadrul Ministerului Sănătăţii, alături de Institutul Naţional pentru Controlul Medicamentelor
 şi de direcţiile regionale sanitare
 (vezi structura organizatorică
) – are ca activităţi principale: cercetarea, consilierea metodologică cu privire la siguranţa sănătăţii (cosmetice, suplimente alimentare, produse de uz cotidian), monitorizarea sistematică a impactului de mediu asupra populaţiei, pregătirea legislaţiei în domeniul protecţiei sănătăţii, inclusiv armonizarea legislaţiei cehe cu normele UE. În domeniul promovării sănătăţii şi prevenirii bolilor, institutul se concentrează pe problemele cele mai importante de sănătate precum: supravegherea epidemiologică a infecţiilor grave – SIDA, hepatita, infecţii nou-apărute sau recurente, precum şi promovarea unui stil de viaţă sănătos – prevenirea bolilor cardiovasculare, a tumorilor, alimentaţia sănătoasă, prevenirea consumului de droguri. Institutul joacă un rol activ în formarea pre şi postuniversitară a medicilor şi celorlalte cadre medicale.

Organizaţii la nivel naţional

1) Asociaţia SOS
 – organizaţie independentă, non-guvernamentală, non-profit, cu peste 10.000 membri – are ca obiective: consiliere, organizarea de campanii pentru îmbunătăţirea legislaţiei în domeniu, promovarea produselor şi serviciilor care prezintă siguranţă pentru consumator, monitorizarea siguranţei alimentelor, educarea consumatorilor etc.
2) Asociaţia TEST
 

3) Asociaţia Consumatorilor din Cehia

4) Asociaţia pentru siguranţa alimentelor şi protecţia consumatorilor
.
Soluţionarea litigiilor

Instanţele competente în audierea cazurilor de natură privată sunt toate instanţele districtuale. Aceste speţe vizează, în principal, protejarea intereselor economice ale consumatorilor (nerespectarea termenelor prevăzute în contract, diverse modalităţi de comercializare etc.). În ceea ce priveşte dreptul public, competenţa revine Curţii Administrative, care decide căile de atac împotriva deciziilor administrative.

Paralel, proiectul ADR (Alternative Dispute Resolution) 
, proiect demarat la 1 aprilie 2008, aflat în fază de derulare, reprezintă o modalitate mult mai rapidă şi mai puţin costisitoare de a rezolva litigiile, naţionale sau transfrontaliere, dintre consumatori şi comercianţi (cu excepţia speţelor care cad în competenţa Arbitrului Financiar, Autorităţii Civile Aviatice şi Autorităţii naţionale de telecomunicaţii). Astfel, reclamantul completează un simplu formular pe care-l înaintează autorităţii competente, care va strânge informaţiile necesare şi va îndruma petentul cu privire la modul în care poate fi rezolvată disputa sau va demara procedura de mediere sau arbitraj. Întregul sistem funcţionează prin intermediul participării voluntare a ambelor părţi, pentru începerea procedurii de mediere sau arbitraj, fiind necesar acordul ambelor părţi.

Arbitrul financiar, stabilit prin Legea nr.229/2002, are competenţa de a decide în disputele dintre furnizorii şi utilizatorii serviciilor de plată, precum şi în disputele dintre emitenţii de instrumente electronice de plată şi deţinătorii acestor instrumente.

ESTONIA

Baza acestui sistem are în centru ideea că orice consumator este îndreptăţit să obţină protecţia statului în exercitarea drepturilor sale reglementate prin Legea pentru protecţia consumatorului sau alte acte legislative. În acest sens, „consumator” este orice persoană căreia i se oferă bunuri sau servicii sau care achiziţionează bunuri sau servicii pentru alte scopuri decât cele profesionale. 

În Estonia, protecţia consumatorilor este organizată pe trei niveluri.

La nivel naţional ia forma Consiliului Naţional pentru Protecţia Consumatorilor (Consumer Protection Board).
Consiliul Naţional pentru Protecţia Consumatorilor este autoritate naţională subordonată Ministerului Problemelor Economice şi Comunicaţiilor, al cărui scop principal este protejarea drepturilor legale ale consumatorilor şi reprezentarea intereselor acestora. Consiliul are oficii regionale care se ocupă de protecţia consumatorilor la nivel local. 

Legislaţia în baza căreia acţionează Consiliul cuprinde: Legea protecţiei consumatorilor (Consumer Protection Act)1, Legea asupra obligaţiunilor (Law on Obligations Act), Legea asupra comerţului (Trading Act), Legea pentru siguranţa produselor şi serviciilor (Product and Service Safety Act), Legea alimentelor (Food Act), Legea asupra produselor chimice (Chemicals Act), Legea asupra turismului (Tourism Act). 

Dintre cele mai importante atribuţii ale Consiliului le menţionăm pe următoarele:

· supravegherea pieţei de consum, Consiliul desfăşurându-şi activitatea în strânsă cooperare cu alte autorităţi naţionale de supraveghere, precum şi cu organizaţii internaţionale. Printre cele mai importante activităţi care intră în aria de competenţă a Consiliului se numără supravegherea siguranţei produselor şi serviciilor, supravegherea avertizării asupra practicilor comerciale neloiale, etichetarea produselor, publicarea preţurilor ca şi protejarea intereselor economice ale consumatorilor. Consiliul este abilitat a impune amenzi şi a emite ordine în cazul violării codului consumatorului sau altor acte normative;

· rezolvarea reclamaţiilor consumatorilor, în sensul unei rezolvări a problemelor în afara instanţei, reprezentând prima instanţă mediatoare între comercianţi şi consumatori. Consiliul are dreptul de a impune sancţiuni administrative doar în scopul protejării intereselor comune ale consumatorilor, nu şi în cazurile în care un comerciant refuză să rezolve o plângere individuală;

· informarea, consilierea şi educarea consumatorilor.

Din anul 2005 a fost creat Centrul European al Consumatorilor din Estonia, care îşi desfăşoară activitatea în cooperare cu Consiliul Naţional pentru Protecţia Consumatorilor. Centrul oferă servicii consumatorilor referitor la achiziţiile pe care aceştia le fac în afara Estoniei, precum şi servicii referitoare la drepturile consumatorilor în Uniunea Europeană.

Consiliul Naţional pentru Protecţia Consumtorilor administrează Comitetul Reclamaţiilor Consumatorilor (Consumer Complaints Committee), instituţie independentă, care rezolvă disputele dintre consumatori şi comercianţi în cazul în care părţile nu au ajuns la un acord şi dacă valoarea bunurilor sau serviciilor disputate este estimată la cel puţin 20 euro. 

Comitetul este format dintr-un preşedinte şi membrii reprezentând organizaţiile mediului de afaceri, asociaţiile profesionale, Consiliul Naţional pentru Protecţia Consumatorilor şi asociaţiile sau federaţiile consumatorilor. Pentru a lua în considerare o reclamaţie, comitetul trebuie să fie compus din cel puţin trei membri, dintre care unul este în mod obligatoriu reprezentant al unei asociaţii profesionale cu domeniu de activitate similar cu cel din care fac parte bunurile sau serviciile puse în discuţie. Această cerinţă face posibilă luarea în considerare doar a acelor reclamaţii care se referă la bunuri şi servicii pentru care există asociaţii profesionale în Estonia. Comitetul nu poate rezolva disputa în condiţiile în care solicitarea se referă la un eveniment care implică deces, rănire sau îmbolnăvire, asemenea cazuri fiind rezolvare de instanţă. De asemenea, comitetul nu poate rezolva disputele legate de prevederile legate de serviciile de sănătate, de transferul bunurilor mobile sau imobile, cazuri care se rezolvă de către instituţiile abilitate sau în instanţă.

Rezolvarea reclamaţiilor de către Comitet

Consumatorul sau reprezentantul său poate înainta o plângere în scris Comitetului, în cazul în care comerciantul a refuzat să rezolve o plângere făcută de către consumator sau în cazul în care acesta nu de acord cu soluţia propusă de comerciant.

Reclamaţia trebuie rezolvată în termen de o lună de la data depunerii acesteia; în cazul în care diferendul nu este rezolvat prin buna înţelegere între părţi, comitetul are dreptul de a ordona o evaluare a bunurilor sau serviciilor aflate în litigiu.
O a doua modalitate de rezolvare a reclamaţiilor o reprezintă asociaţiile neguvernamentale ale consumatorilor, care au ca obiect de activitate protejarea şi promovarea intereselor şi drepturilor consumatorilor, consilierea şi asistenţa consumatorilor, reprezentarea acestora în instanţă sau în faţa altor autorităţi ale statului, în cazul unor conflicte cu comercianţii sau producătorii, precum şi protejarea intereselor comune ale consumatorilor. Un bun exemplu în acest caz îl reprezintă Uniunea Estoniană a Consumatorilor
, care cuprinde nouă asociaţii regionale, din marile oraşe şi regiuni (Tallinn, Tartu, Narva, Rakvere, Valga, regiunea Jõgeva, regiunea Järva, regiunea Valga şi regiunea Viljandi).
De asemenea, un rol important în protecţia consumatorilor îl deţine administraţia locală, prin intermediul căreia se acordă consiliere şi asistenţă consumatorilor în problemele conexe serviciilor organizate la nivel local, conform legislaţiei în vigoare. 

FINLANDA
Autoritatea Finlandeză pentru Concurenţă şi Consum (FCCA) şi-a început actictivitatea la 1 ianuarie 2013. Aceasta a luat fiinţă în urma fuziunii dintre Autoritatea Finlandeză pentru Concurenţă şi Agenţia Finlandeză pentru Consum.

Atribuţiile acesteia sunt preluate de la cele două autorităţi, respectiv urmărirea respectării legislaţiei în domeniul concurenţei cât si cel al protecţiei consumatorului dar creşte importanţa socială a acestor probleme.

Autoritatea se ocupă, de asemenea de supravegherea activităţii Ombudsman-ului Consumatorilor.

Responsabilităţile FCCA sunt următoarele:

- de a veni cu propuneri şi iniţiative prin care să dezvolte politicele din domeniul concurenţei şi al protecţiei consumatorului;

- să urmărească şi să evalueze mediul concurenţial şi evoluţiile care afectează poziţia consumatorilor şi impactul reglementărilor asociate cu mediul de afaceri asupra politicilor din domeniul concurenţei şi al protecţiei consumatorului;

- de a urmări respectarea reglementărilor din domeniul concurenţei şi al protecţiei consumatorilor;

- de a participa la cooperarea internaţională;
- supraveghează intreprinderile turistice şi menţinerea unui registru al companiilor de turism din Finlanda;

- promovează şi implementează advocacy în domeniul protecţiei consumatorului;

- desfăşoară activităţi de cercetare, studii şi comparaţii, în zona sa de responsabilitate ca şi de editare şi comunicare.

Organizare

FCCA dispune de 150 de angajaţi.

FCCA este condusă de un director general şi 2 directori de divizie:

În subordinea directă a directorului general există 3 direcţii:

· Direcţia pentru Analiza Pieţei

· Direcţia de Comunicare

· Direcţia Administrativă

Director Divizie Concurenţă:

· Executiv 1

· Executiv 2

· Unitatea de cartel 

· Unitatea de Advocacy
· Afaceri Internaţionale

Director Divizie Protecţia Consumatorului:

· Protecţia Consumatorului 1

· Protecţia Consumatorului 2

· Reţea

Ombudsman-ul Consumatorului
Principala responsabilitate a Ombudsman-ului este aceea de a se asigura că prevederile Legii privind protecţia consumatorului sunt respectate.
O atenţie specială este acordată în a se asigura că activităţilor de pe piaţă, termenele contractuale, activităţile de colectare se desfăşoară în conformitate cu prevederile legale. Acesta poate solicita încetarea activităţilor ilegale sau a clauzelor contractuale abuzive.

Ombudsman-ul nu se ocupă în primul rând de litigiile individuale. Aceste cazuri sunt tratate de către Consilierii drepturilor consumatorului şi în Consiliul pentru litigii, dar acesta poate totuşi ajuta în cazul în care soluţionarea unui litigiu a dus la interpretarea eronată a legii sau în cazul în care nu sunt respectate deciziile Consiliului pentru litigii.  
De asemenea Ombudsman-ul poate raspunde prlângerilor colective cu privire la deciziile Consiliului pentru litigii.
Ombudsman-ul primeşte anual mii de cereri de la consumatori, companii, asociaţii etc. Acestea sunt înregistarte şi prelucrate în sistemul informatic al FCCA. De asemenea, Ombudsman-ul poate interveni în probleme pe care le-a identificat pe cont propriu.

În cazul în care neregulile reclamate nu sunt rezolvate la solicitarea Ombudsman-ului, acesta se poate adresa instanţelor judecătoreşti, pentru impunerea unor interdicţii. Aceste interdicţii pot fi atât din partea Ombudsman-ului cât şi din partea instanţelor judecătoreşti.

Hotărârile pot fi atacate cu recurs la Curtea Supremă Finlandeză.


MAREA BRITANIE
În Marea Britanie, autoritatea responabilă pentru politica referitoare la protecţia consumatorilor este Departamentul pentru Afaceri, Inovaţii şi Abilităţi, alături de alte ministere, care au responsabilităţi în zona protecţiei consumatorilor. Începând cu 2005, Departamentul a dezvoltat o strategie a consumului pentru următorii cinci ani,  “A Fair Deal For All –Extending Competitive Markets: Empowered Consumer, Successful Business”
. În iulie 2009, Guvernul Marii Britanii a publicat Carta Albă a Consumului (“A Better Deal for Consumers - Delivering Real Help Now and Change for the Future”). Carta cuprinde un ajutor real al guvernului pentru populaţia cu dificultăţi financiare şi, pe termen lung, măsurile luate de acesta pentru a putea menţine încrederea populaţiei
. 
Problematica protecţiei consumatorilor în Marea Britanie este complexă, de mai multe decenii coexistând un mare număr de grupuri ale consumatorilor, care îndeplinesc rolul de grupuri de presiune la nivel local sau naţional. 

Cadrul legislativ

Hallmarking Act 1973

Consumer Credit Act 1974 

(lege ulterior modificată în anul 2006 prin intermediul Consumer Credit Act)

Estate Agents Act 1979

Weights and Measures Act 1985

The Enterprise Act 2002

Consumers, Estate Agents and Redress Act 2007

Consumer Protection from Unfair Trading Regulations 2008

În Marea Britanie, cele mai importante autorităţi de monitorizare a protecţiei consumatorilor, independente, dar constituite din fonduri publice, sunt:

Consumer Focus
, un organism înfiinţat la 1 octombrie 2008,  pe baza Legii pentru consumatori, agenţi imobilieri şi despăgubiri (Consumers, Estate Agents and Redress Act 2007), prin unificarea a trei organizaţii pentru supravegherea serviciilor de furnizare a energiei, a serviciilor poştale şi a Consiliului Naţional al Consumatorilor (care includea şi Consiliile Consumatorilor din Scoţia şi Irlanda de Nord); aceste autorităţi reprezintă singurul punct de contact pentru consumatorii care doresc să obţină informaţii, consiliere imparţială şi ajutor în condiţiile când au hotărât să facă o plângere. Preocupările de bază sunt legate de energie, poştă, servicii publice, servicii comunitare, pieţe deschise, consumatori dezavantajaţi, atât din domeniul public, cât şi din cel privat. 

Consumer Focus este o agenţie a Departamentului pentru Afaceri, Inovaţii şi Abilităţi, cu funcţii de reprezentare, cercetare şi informare. 

În baza Legii pentru consumatori, agenţi imobiliari şi despăgubiri din 2007 (Consumers, Estate Agents and Redress Act 2007) Consumer Focus are dreptul de a investiga orice reclamaţie de larg interes venită din partea consumatorilor, de a solicita informaţii de la furnizori şi de a desfăşura activităţi de cercetare sau de reclamă. Consumer Focus se ocupă de asigurarea protecţiei consumatorilor poştali şi de energie, monitorizarea sectorului privat de piaţă care ar putea avea influenţe în detrimentul consumatorilor, precum şi de plângeri şi de reclamaţii de interes general. În plus, poate investiga reclamaţiile unor categorii vulnerabile de consumatori cu privire la întreruperile furnizării de gaz sau energie.

Finanţarea Consumer Focus se realizează prin intermediul unui sistem de impozitare consumatorilor de energie şi servicii poştale (taxe de licenţă), totodată avănd posibilitatea strângerii unor fonduri proprii prin intermediul proiectelor cu finanţare externă. 

Biroul pentru afaceri echitabile (Office for Fair Trading – OFT)
 a fost înfiinţat prin Legea pentru afaceri echitabile (Fair Trading Act 1973) ca departament guvernamental. OFT este o autoritate aflată sub control parlamentar prin intermediul comisiilor de speciale. Deciziile OFT, luate în temeiul legii concurenţei, pot fi supuse recursului în faţa instanţei de recurs pentru concurenţă, organism independent înfiinţat în baza Legii întreprinderilor. De asemenea, OFT poate solicita aducerea în faţa instanţei directorii companiilor care au încălcat legislaţia referitoare la concurenţă.

OFT are obligaţia de a publica un plan anual care să conţină o declaraţie cu principalele obiective şi priorităţi pentru următorul an. Raportul anual este publicat la sfârşitul fiecărui exerciţiu financiar şi cuprinde un raport către Parlament cu privire la principalele sale activităţi din perioada vizată. 

Activităţile OFT se desfăşoară pe baza unei structuri care ţine cont de pieţe, ceea ce perminte monitorizarea ansamblului pieţelor interne şi utilizarea tuturor instrumentelor disponible pentru a susţine şi îmbunătăţi funcţionarea eficientă a acestora. Astfel OFT este organizat pe următoarele direcţii: pieţe şi concurenţă, politică şi strategie, servicii corporate, comunicaţii, biroul executiv, dezvoltare organizaţională. 

· Pieţe şi concurenţă

Această structură ia în considerare aspectele legate de consum în toate sectoarele economiei Regatului Unit, cu scopul de a menţine buna funcţionare a pieţelor în folosul consumatorilor. 

Se ocupă de investigaţii în baza Legii Concurenţei din 1998, de apobarea codurilor de consum, executarea legislaţiei pentru protecţia consumatorilor în parteneriat cu autorităţile locale pentru standardele de comerţ, efectuează studii de piaţă, investighează fuziunile, efectuează investigaţii cu privire la posibilele infracţiuni ale cartelurilor.

· Politică şi strategie

Direcţia este responsabilă pentru asigurarea sprijinului economic, juridic şi politic pentru agenţii economici de la orice nivel, pentru aplicarea politicilor, a direcţiei strategice şi priorităţilor, a modificărilor legislative şi evoluţiilor politice. 

· Servicii corporate

Direcţia este responsabilă pentru serviciile de resurse umane, finanţe şi achiziţii publice, facilităţi de management si IT. Asigură, de asemenea, furnizarea de servicii către consumatori şi întreprinderi, licenţe de credit, legislaţia de combatere a spălării banilor. 

· Comunicaţii 

Direcţia lucrează pe două direcţii principale: relaţii externe, având responsabilităţi pentru mass-media şi relaţiile cu părţile interesate şi campanii, având responsabilităţi pentru afaceri, campanii de consum, educare a consumatorilor, marketing, evenimente. 

· Biroul Executiv

Biroul Executiv sprijină preşedintele şi directorul executiv în procesul decizional, gestionează lucrările consiliului de administraţie şi subcomitetelor sale, gestionează activitatea comitetelor executive, prezidate de directorul executiv, monitorizează şi asigură livrarea, gestionează comunicaţiile interne, relaţiile cu părţile interesate, relaţiile internaţionale, acţionând ca şi canal de comunicare pentru miniştri, Parlament şi alte departamente guvernamentale.

· Dezvoltare organizaţională

Se referă la cultură, structură, prerformanţă şi diversitate. Scopul acesteia este de a sprijini OFT pentru menţinerea şi dezvoltarea abilităţilor sale de a-şi crea şi performa obiectivele, prin utlizarea capacităţilor curente şi în curs de dezvoltare. Se ocupă de lucrul în echipă, resurse umane şi disciplină. 

Consumer Direct este un serviciu naţional de telefonie directă şi on-line care oferă informaţii şi consiliere gratuite pentru problemele consumatorilor, organizat de către Office of Fair Trading în parteneriat cu autorităţile locale. 

Sunt oferite servicii pentru rezolvarea problemelor consumatorilor legate de bunuri şi servicii, de schimbarea bunurilor achiziţionate, de problemele legate de energia electrică sau serviciile poştale. 

Consumer Direct oferă consiliere cetăţenilor înainte de achiziţionarea unor bunuri sau servicii, explică drepturile consumatorilor, consiliază în cazul unor diferende cu comercianţii, oferă asistenţă la întocmirea unei reclamaţii, cu privire la credite, internet shopping, finanţări, refinanţări, trimiţând reclamaţiile către autorităţile locale în domeniu.
OFT are un buget anual de 51,2 milioane lire sterline şi este finanţat de către Parlament. Are un staff în Londra, compus din 630 persoane, dintre care 200 fac parte din departamentele responsabile cu implementarea legislaţiei referitoare la protecţia consumatorilor. 

Autoritatea pentru Servicii Financiare

Este un organism independent, înfiinţat pe baza Legii pentru pieţe şi servicii financiare din 2000 (Financial Services and Markets Act 2000), garantat şi finanţat de serviciile din industrie. Este responsabil în faţa Ministerului de Finanţe şi a Parlamentului. 

Conform legislaţiei în vigoare privind pieţele şi serviciile financiare, FSA îi sunt stabilite cinci obiective statutare:

· încrederea pieţelor – menţinerea încrederii în sistemul financiare;

· conştientizarea publicului – promovarea înţelegerii publice a sistemului financiar;

· stabilitatea financiară – contribuţia la protecţia şi îmbogăţirea sistemului financiar al Marii Britanii;

· protecţia consumatorilor – stabilirea celui mai adecvat nivel de protecţie a consumatorilor;

· reducerea infracţiunilor financiare.

FSA este condusă de un comitet numit de către Trezorerie, format din preşedinte, director executiv, care au în subordine trei directori administrativi şi 11 membri, dintre care Guvernatorul Băncii Angliei este numit director din oficiu. Cei trei directori administrativi au în subordine unităţi pentru operaţiuni, risc şi supraveghere. 

Comisia pentru Sănătate şi Siguranţă
 este responsabilă pentru reglementarea sănătăţii şi siguranţei în Marea Britanie. Cercetează aceste aspecte în instalaţiile nucleare şi mine, manufacturi, ferme, spitale şi şcoli, instalaţii de gaz şi petrol, mişcarea bunurilor şi substanţelor periculoase şi multe alte aspecte privind protecţia lucrătorilor şi publicului. Comisia este finanţată de Departamentul de Muncă şi Pensii. 

Servicii pentru standarde comerciale (Trading Standards Services) 
 sunt organizate, desfăşurate şi finanţate de autorităţile locale. Ca urmare, numărul angajaţilor în cadrul autorităţilor locale diferă în funcţie de numărul de locuitori şi de zona respectivă, urbană sau rurală.  În Marea Britanie există aproximativ 250 de astfel de servicii locale, care au circa 3.700 angajaţi şi rulează fonduri în valoare de aproximativ 152 milioane lire sterline. Angajaţii serviciilor locale acordă consultanţă juridică şi sprijin consumatorilor şi micilor întreprinderi, asigură respectarea legislaţiei în domeniu, investighează reclamaţiile referitoare la practicile comerciale îndoielnice şi verifică calitatea bunurilor şi serviciilor, putând declanşa urmărirea penală în cazul stabilirii unei infracţiuni. 

Domeniile acoperite de serviciile locale cuprind agricultura, sănătatea animalelor şi a mediului, mediul de afaceri, siguranţa şi etichetarea alimentelor, licenţe, măsuri şi greutăţi. 

Conducerea este asigurată de către un consiliu, format din preşedinte şi director executiv, în subordinea cărora se află departamentele de pieţe şi proiecte, politică şi strategie, servicii corporate, comunicaţii, biroul executiv, dezvoltare organizaţională
. 

POLONIA

Preşedintele Oficiului Concurenţei şi Protecţiei Consumatorului (OCCP)
 este autoritatea principală responsabilă atât în domeniul protecţiei consumatorilor, cât şi pentru punerea în aplicare a reglementărilor privind interesele colective ale consumatorilor (nu reclamaţiile individuale). Instituţia OCCP reprezintă o agenţie centrală a administraţiei de stat, preşedintele acesteia fiind numit şi purtând răspundere doar în faţa Prim-ministrului. Competenţele sale includ supravegherea pieţelor, siguranţa produselor, controlul complet al calităţii şi protejarea concurenţei. 

OCCP are oficiul central în Varşovia şi încă nouă oficii teritoriale pe întreg cuprinsul Poloniei; oficiul deţine 280 de angajaţi, iar bugetul alocat pe anul 2008 a fost de 51 milioane PLN, din care 19 milioane PLN au fost alocate Inspectoratului general pentru comerţ şi 2 milioane PLN către organizaţiile consumatorilor însărcinate de guvern, potrivit legii, cu anumite probleme în domeniul protecţiei consumatorilor.

În Polonia, politicile privind protecţia consumatorilor sunt implementate şi la nivel local, prin instituţia ombudsman-ului consumatorului (un număr de 370 pe teritoriul ţării), care oferă asistenţă consumatorilor individuali, oferă gratuit consultanţă şi informaţii legislative, inclusiv asistenţă juridică în faţa instanţelor. Deşi nu este subordonat Preşedintelui OCCP, aceste instituţii conlucrează strâns: ombudsman-ul înaintează anual un raport de activitate celui mai apropiat oficiu OCCP, raportează problemele apărute şi sesizează OCCP orice încălcare a intereselor colective ale consumatorilor. Mai mult, reprezenanţi ai ombudsman-ului formează Consiliul Naţional al Ombudsman-ului Consumatorului, organ consultativ al Preşedintelui OCCP.

Autorităţi publice în domeniul protecţiei consumatorului:

· Consiliul Naţional al Audiovizualului

· Inspectoratul general farmaceutic

· Preşedintele Oficiului Aviaţiei Civile

Organizaţii naţionale:

· Federaţia Consumatorilor din Polonia
 - ONG independent cu principal scop protecţia consumatorului individual, avînd 48 de filiale pe teritoriul ţării şi angajaţi voluntari; oferă gratuit consultanţă şi asistenţă juridică, întreprinde acţiuni educative şi cooperează cu mass-media;

· Asociaţia Consumatorilor Polonezi

· Asociaţia pentru Educaţie Financiară

· Reţeaua Verde din Polonia
 - alianţă de asociaţii, având ca scop promovarea dezvoltării durabile prin parteneriat, cooperare şi participare.

Soluţionarea litigiilor

OCCP este autoritatea care ia imediat măsuri în cazul încălcării intereselor colective ale consumatorilor, fie emiţând amenzi, fie luând măsuri administrative. Decizia poate fi atacată la Curtea pentru Concurenţă şi Protecţia Consumatorului (a XVII-a diviziune a Curţii Regionale din Varşovia).

În îndeplinirea atribuţiilor prevăzute de lege, Preşedintele OCCP este autorizat să efectueze direct operaţiuni în cazurile privind practicile care încalcă interesele colective ale consumatorilor, emite ordine de schimbare a unor anumite conduite comerciale către firme, aplică amenzi, monitorizează contractele de consum în scopul eliminării clauzelor abuzive sau neloiale. În cazul clauzelor neloiale, OCCP poate sesiza Curtea pentru Concurenţă şi Protecţia Consumatorilor pentru ca aceasta să hotărască dacă acele clauze sunt abuzive. Dacă în timpul verificării contractelor, OCCP constată neînlăturarea clauzelor deja declarate ca abuzive, atunci poate declanşa procesul pentru încălcarea drepturilor colective.

OCCP desfăşoară şi proceduri de verificare a siguranţei produselor. Dacă se constată neconcordanţe, poate impune firmei respective retragerea de pe piaţă a produselor periculoase, alături de amendă de până la 100 mii PLN.

În materie individuală, consumatorii se pot adresa pentru despăgubiri instanţelor civile, dar pot opta, totodată, pentru sistemul de soluţionare alternativă a disputelor (ADR) din cadrul reţelei Instanţei de Arbitraj a Consumatorului. În prezent, în Polonia nu există o lege pentru despăgubiri colective, însă în Parlament se află în dezbatere un proiect de lege pe această temă.

În cazurile privind serviciile de telecomunicaţii, competenţa revine fie Preşedintelui OCCP, fie Instanţei permanente a consumatorului din cadrul Oficiului pentru Comunicaţii Electronice
.

Ombudsman-ul bancar funcţionează în cadrul Asociaţiei Băncilor din Polonia, în disputele care implică băncile
.

Ombudsman-ul asigurărilor şi Instanţa de arbitraj a Ombudsman-ului asigurărilor se ocupă cu soluţionarea disputelor în care sunt implicate companiile de asigurări, companiile de administrare a pensiilor private, Fondul de garantare a asigurărilor şi firmele de asigurări auto
. 

Ombudsman-ul Oficiului de reglementare în energie soluţionează disputele intervenite între furnizorii de combustibil şi energie electrică
.

Organizaţiile consumatorilor

Legea din 16 februarie 2007 privind concurenţa şi protecţia consumatorilor
 stabileşte organizaţiile consumatorilor responsabile în domeniu. Legea defineşte organizaţia consumatorilor ca fiind o organizaţie a societăţii civile, independentă de orice societate comercială sau asociaţie de firme, care poate desfăşura activităţi comerciale al căror profit va fi folosit în scopuri statutare.

Cooperarea cu alte organizaţii naţionale şi internaţionale este una dintre responsabilităţile statutare ale OCCP. De asemenea, Strategia politică pentru protecţia consumatorilor 2007-2009 deleagă organizaţiilor consumatorilor atribuţii de consultanţă şi asistenţă juridică, permiţându-le implicarea în procesul legislativ.

Potrivit legii, organizaţiile consumatorilor reprezintă interesele acestora în faţa autorităţilor guvernamentale centrale şi locale şi ia parte la implementarea politicilor guvernului în domeniu. Totodată au dreptul:

· să-şi exprime opinia cu privire la proiectele de lege sau la alte documente care vizează drepturile şi interesele consumatorilor;

· să deruleze programe specifice;

· să verifice calitatea produselor şi serviciilor şi să facă publice rezulatele;

· să publice reviste, analize ştiinţifice, broşuri şi pliante;

· să ofere consultanţă gratuită şi asistenţă juridică în faţa instanţelor;

· să participe la lucrările de standardizare;

· să propună proiecte autorităţilor locale şi centrale şi să solicite fonduri publice pentru implementarea acestora (pentru a obţine finanţare de la bugetul de stat, organizaţiile consumatorilor pot să se înscrie la concurs cu fiecare proiect individual). 

Anual, OCCP finanţează proiecte cu privire la oferirea de consultanţă şi asistenţă juridică, la crearea unei linii telefonice naţionale a consumatorului, publicarea unui buletin al ombudsman-ului local, derularea unor proiecte educative. De exemplu, în 2008, OCCP a finanţat o campanie de educare a consumatorilor vârstinici (întâlniri cu psihologi şi poliţişti, în scopul evitării practicilor comerciale frauduloase), precum şi publicarea de pliante informative despre comerţul on-line, despre mecanismul ADR şi despre siguranţa produselor.

Strategia politică privind protecţia consumatorilor

O dată la trei ani, OCCP elaborează Strategia politică guvernamentală privind protecţia consumatorilor.

Strategia pentru perioada 2007-2009 a stabilit cadrul şi priorităţile privind protejarea ariilor mai slabe de pe piaţa poloneză. Principalele obiective au fost: stabilirea unei pieţe sigure şi comode, promovarea mecanismelor de autoreglementare şi a dialogului social în beneficiul consumatorilor, stabilirea unui sistem eficient de informare, consultanţă şi asistenţă juridică, informarea activă şi politici de educare a populaţiei.

Strategia viza investigarea continuă a standardelor contractuale B2C, cu o atenţie specială asupra serviciilor bancare (inclusiv e-money), transporturilor aeriene şi de cale ferată, ca şi telecomunicaţiilor şi serviciilor media (inclusiv e-mail, operatorii  de televiziune prin cablu, magazinele on-line şi portalurile de licitaţii). 

Se prevedea, totodată: popularizarea sistemului ADR de rezolvare a disputelor în afara instanţelor de judecată şi a instanţelor de arbitraj, continuarea dezvoltării intensive a acestui sistem, crearea unei baze de date a reclamaţiilor, crearea serviciilor telefonice cu informaţii oferite de experţi în domeniu, introducerea unor mecanisme de despăgibiri colective etc.

Un alt obiectiv al acestei strategii l-a reprezentat protecţia vieţii şi sănătăţii consumatorului. Acest lucru a presupus verificarea siguranţei produselor de import, ca urmare a depistării multor neconcordanţe. Strategia a propus şi înfiinţarea unei instituţii independente pentru testarea bunurilor şi serviciilor.

Pentru o mai bună informare a consumatorului, strategia prevedea noi programe de informare şi campanii de promovare a drepturilor consumatorilor.

SUEDIA

Ministerul Integrării şi Calităţii este autoritatea responsabilă cu politica legată de consum, atât la nivel naţional, cât şi la nivel european. Domeniile care definesc aria consumului sunt, între altele, marketingul, preţurile de consum, aspectele legate de consum ale serviciilor financiare şi comunicaţiilor electronice, ca şi standardizarea şi siguranţa produselor. La realizarea politicilor legate de consum contribuie şi Ministerul Agriculturii, Ministerul Justiţiei şi Ministerul de Finanţe. 

Suedia are mai multe organizaţii independente pentru reprezentarea intereselor consumatorilor, organizaţii care primesc fonduri guvernamentale şi două organizaţii-umbrelă care sunt reprezentate într-o serie de agenţii guvernamentale, cum este Agenţia Suedeză a Consumatorilor. 

Agenţia Suedeză a Consumatorilor
 este agenţie de stat al cărui scop consistă în protejarea intereselor consumatorilor. Printre ariile de interes ale agenţiei se numără siguranţa în ceea ce priveşte bunurile şi serviciile, condiţiile de contractare şi publicitatea la nivel de companie, finanţe interne şi chestiunile legate de consumatori. De asemenea, aceasta urmareşte să pregatească, la nivel municipal, personalul din domeniul consilierii consumatorilor, cât şi segmentul care se ocupa de consiliere în problemele legate de buget şi cheltuieli. În plus, agenţia monitorizează evoluţia nevoilor consumatorilor din spaţiul UE.

Agenţia este condusă de un director general care este, în acelaşi timp, şi Ombudsman pentru consum, reprezentând atât interesele consumatorilor în relaţia cu mediul de afaceri cât şi interesele legale ale acestora în instanţă. 

Obiectivele şi direcţiile de acţiune ale Agenţiei sunt stabilite de către Guvern şi Parlament. 

Agenţia Suedeză a Consumatorilor poate lua măsuri împotriva publicităţii înşelătoare sau a altor tipuri de marketing, termenilor incorecţi în contracte, infomaţiilor incorecte cu privire la preţuri, produsele şi serviciile periculoase.

Agenţia nu este abilitată să răspundă cererilor individuale sau să intervină în dispute individuale. Acordarea de asistenţă consumatorilor individuali este de competenţa consilierilor locali (municipali) pentru consum. 

Consiliul naţional pentru reclamaţiile consumatorilor (ARN) este o autoritate publică care funcţionează ca o curte/judecătorie, scopul ei principal fiind acela de a examina în mod imparţial disputele între consumatori şi operatorii de pe piaţă. Consiliul face recomandări cu privire la modalitatea de rezolvare a disputelor, recomandări care nu au caracter obligatoriu, dar care sunt urmate de majoritatea companiilor. În mod curent, o petiţie este soluţionată într-un interval de şase luni. Anchetele realizate de către Consiliu nu sunt remunerate. 

Consiliul nu dă recomandări în cazurile individuale, consumatorii putând apela la serviciile de consiliere în domeniu din cadrul muncipalităţilor. 

Consiliul este format din jurişti numiţi de către Guvern sau preşedinte şi dintr-un număr de ”interest members”, reprezentând consumatorii şi membrii ai mediului de afaceri. Reprezentanţii consumatorilor sunt nominalizaţi de către Agenţia Suedeză a Consumatorilor, Asociaţia Suedeză a Consumatorilor şi Coaliţia Suedeză a Consumatorilor. Reprezentanţii mediului de afaceri sunt nominalizaţi de către marile federaţii ale oamenilor de afaceri din Suedia. Rolul ”interest members” nu este acela de a reprezenta diferitele părţi în cazuri particulare, ci acela de a oferi o cunoştinţele necesare şi perspectivă generală atât pentru consumatorii cât şi pentru mediul de afaceri. 

Serviciile de consiliere pentru consumatori

Cele mai multe municipalităţi au propriul serviciul de consiliere pentru consumatori, care oferă acestora sfaturi atât înainte de achiziţionarea de bunuri sau servicii, cât şi în momentul în care aceştia au o reclamaţie. Serviciile sunt sprijinite de către Agenţia Naţională a Consumatorilor. 

Agenţia Suedeză de Supraveghere Financiară (Finansinspektionen)
 este autoritatea publică cu rolul de a promova stabilitatea şi eficienţa în sistemul financiar şi de a asigura protecţia efectivă a consumatorilor în acest domeniu de activitate. Agenţia autorizează, supraveghează şi monitorizează toate companiile care operează pe piaţa financiară suedeză şi este răspunzătoare în faţa Ministerului de Finanţe. 

Agenţia identifică şi analizează, în stadiul incipient, riscurile marilor companii şi ale pieţei financiare. La baza acestei activităţi stau rapoartele pe care companiile din domeniu sunt obligate să le depună, în caz contrar existând riscul penalizării sau revocării licenţelor. 

În Suedia există patru biouri de consiliere a consumatorilor care acoperă domenii specifice (electricitate, asigurări, finanţe şi bănci, televiziune şi internet). Aceste birouri sunt independente şi sunt organizate şi finanţate de către autorităţile publice (Agenţia Suedeză a Consumatorilor) şi de către operatori.

Biroul suedez pentru consiliere în domeniul electricităţii (The Swedish Consumer Electricity Advice Bureau)
 oferă consiliere şi îndrumare consumatorilor sau reprezentanţilor acestora, toate informaţiile fiind gratuite. Consumatorii pot adresa biroului întrebări referitoare la piaţa de energie electrică. Biroul oferă informaţii cu privire la furnizori şi preţurile practicate de aceştia, la posibilitatea schimbării furnizorului, la facturile de energie electrică şi la contoarele de energie. De asemenea, oferă informaţii cu privire la legislaţia privind piaţa de energie electrică şi  modul în care aceasta este aplicată de către furnizori şi distribuitori. 
Biroul suedez pentru consiliere în domeniul asigurărilor (The Swedish Consumers Insurance Bureau)
  oferă informaţii privind toate formele de asigurare. Biroul are rol de a media concilierea consumatorilor şi societăţilor de asigurare, fără să poată interveni în deciziile luate de companiile de asigurări.  

Biroul suedez pentru consiliere în domeniul financiar şi bancar (The Swedish Consumers' Banking & Finance Bureau)
 este un organism independent care oferă consiliere şi sprijin gratuit în relaţiile consumatorilor cu companiile financiare. Biroul oferă informaţii şi îndrumare privind serviciile financiare, identifică problemele consumatorilor în domeniul financiar şi asigură rezolvarea lor, transmitând o imagine obiectivă a industriei financiare către public şi mass-media şi găsind soluţii flexibile pentru rezolvarea reclamaţiilor. 
Biroul suedez pentru consiliere în domeniul telefoniei, televiziunii şi internetului (The Swedish Consumer Bureau for Telecom, TV & Internet) 
 oferă informaţii, consultanţă şi asistenţă în domeniu, acţionând ca mediator între consumatorii particulari şi operatori.

� � HYPERLINK "http://www.ages.at/ages/en/ages-austrian-agency-for-health-and-food-safety/" ��http://www.ages.at/ages/en/ages-austrian-agency-for-health-and-food-safety/� 


� � HYPERLINK "http://www.afsca.be/apropos/" ��http://www.afsca.be/apropos/� 


� � HYPERLINK "http://www.babh.government.bg/en/about.html" ��http://www.babh.government.bg/en/about.html� 


� � HYPERLINK "http://www.babh.government.bg/en/risk-evaluation-center.html" ��http://www.babh.government.bg/en/risk-evaluation-center.html� 


� � HYPERLINK "http://www.evira.fi/portal/en/about+evira/about+us/operation+areas/" ��http://www.evira.fi/portal/en/about+evira/about+us/operation+areas/� 


� � HYPERLINK "http://www.evira.fi/portal/en/about+evira/about+us/organisation/organisation+chart/" ��http://www.evira.fi/portal/en/about+evira/about+us/organisation/organisation+chart/� 


� � HYPERLINK "http://www.anses.fr/fr" ��http://www.anses.fr/fr� 


� � HYPERLINK "http://www.legifrance.gouv.fr/affichTexte.do?cidTexte=JORFTEXT000021637409&dateTexte=&categorieLien=id" ��http://www.legifrance.gouv.fr/affichTexte.do?cidTexte=JORFTEXT000021637409&dateTexte=&categorieLien=id� 


� � HYPERLINK "http://www.anses.fr/fr/content/organisation-de-lagence" ��http://www.anses.fr/fr/content/organisation-de-lagence� 


� � HYPERLINK "http://www.bfr.bund.de/en/the_federal_institute_for_risk_assessment__bfr_-572.html" ��http://www.bfr.bund.de/en/the_federal_institute_for_risk_assessment__bfr_-572.html� 


� � HYPERLINK "http://www.bfr.bund.de/cm/349/130903-organisation-chart.pdf" ��http://www.bfr.bund.de/cm/349/130903-organisation-chart.pdf� 


� � HYPERLINK "http://www.food.gov.uk/" ��http://www.food.gov.uk/� 


� � HYPERLINK "http://www.food.gov.uk/multimedia/pdfs/fsa-organogram.pdf" ��http://www.food.gov.uk/multimedia/pdfs/fsa-organogram.pdf� 


� � HYPERLINK "http://www.economie.fgov.be" ��http://www.economie.fgov.be�


� � HYPERLINK "http://economie.fgov.be/fr/spf/Organigramme/Directions_generales/regulation_organisation/index.jsp" ��http://economie.fgov.be/fr/spf/Organigramme/Directions_generales/regulation_organisation/index.jsp�


�� HYPERLINK "http://economie.fgov.be/fr/spf/Organigramme/Directions_generales/Controle_Mediation/missions_objectifs/Direction_generale/index.jsp" ��http://economie.fgov.be/fr/spf/Organigramme/Directions_generales/Controle_Mediation/missions_objectifs/Direction_generale/index.jsp�





� � HYPERLINK "http://economie.fgov.be/fr/spf/Organigramme/Directions_generales/qualitue_securite/index.jsp" ��http://economie.fgov.be/fr/spf/Organigramme/Directions_generales/qualitue_securite/index.jsp�


� � HYPERLINK "http://www.mpo.cz/default_en.html" ��http://www.mpo.cz/default_en.html� 


� � HYPERLINK "http://www.coi.cz/en" ��www.coi.cz/en� 


� � HYPERLINK "http://www.mpo.cz" ��www.mpo.cz� 


� � HYPERLINK "http://www.coi.cz/en/about-cti/organizacni-struktura.html" ��http://www.coi.cz/en/about-cti/organizacni-struktura.html� 


� � HYPERLINK "http://www.szpi.gov.cz/en/default.aspx" ��http://www.szpi.gov.cz/en/default.aspx� 


� � HYPERLINK "http://www.szu.cz/index.php?lchan=1&lred=1" ��http://www.szu.cz/index.php?lchan=1&lred=1� 


� � HYPERLINK "http://www.sukl.cz" ��www.sukl.cz� 


� � HYPERLINK "http://www.mzcr.cz" ��www.mzcr.cz� 


� � HYPERLINK "http://www.szu.cz/uploads/english/document/orgstruct.pdf" ��http://www.szu.cz/uploads/english/document/orgstruct.pdf� 


� � HYPERLINK "http://www.spotrebitele.info" ��www.spotrebitele.info� ; � HYPERLINK "http://www.consumers.cz" ��www.consumers.cz� 


� � HYPERLINK "http://www.dtest.cz" ��www.dtest.cz� 


� � HYPERLINK "http://www.regio.cz/spotrebitel" ��www.regio.cz/spotrebitel� 


� � HYPERLINK "http://www.food-consumer.cz" ��www.food-consumer.cz� 


� � HYPERLINK "http://www.mpo.cz/en/consumer-protection/alternative-dispute/default.html" ��http://www.mpo.cz/en/consumer-protection/alternative-dispute/default.html� 


� � HYPERLINK "http://www.consumer.ee/1473" ��http://www.consumer.ee/1473�





� � HYPERLINK "http://www.tarbijakaitse.ee" �www.tarbijakaitse.ee�





� � HYPERLINK "http://www.kkv.fi/Page/e272c9bd-0591-40a9-b197-620fe96ecc17.aspx" ��http://www.kkv.fi/Page/e272c9bd-0591-40a9-b197-620fe96ecc17.aspx� 


� � HYPERLINK "http://www.berr.gov.uk/files/file23787.pdf" ��http://www.berr.gov.uk/files/file23787.pdf�


� � HYPERLINK "http://www.berr.gov.uk/files/file52072.pdf" ��http://www.berr.gov.uk/files/file52072.pdf�








� http://www.consumerfocus.org.uk/


� � HYPERLINK "http://www.oft.gov.uk" ��http://www.oft.gov.uk�





� � HYPERLINK "http://www.fsa.gov.uk/" ��http://www.fsa.gov.uk/�


� � HYPERLINK "http://www.hse.gov.uk/" ��http://www.hse.gov.uk/�


�  http://www.tradingstandards.gov.uk/


� � HYPERLINK "http://www.oft.gov.uk/shared_oft/about_oft/Organisation-chart.pdf" ��http://www.oft.gov.uk/shared_oft/about_oft/Organisation-chart.pdf�


� � HYPERLINK "http://www.uokik.gov.pl" ��www.uokik.gov.pl� 


� � HYPERLINK "http://www.krrit.gov.pl" ��www.krrit.gov.pl� 


� � HYPERLINK "http://www.gif.gov.pl" ��www.gif.gov.pl� 


� � HYPERLINK "http://www.ulc.gov.pl" ��www.ulc.gov.pl� 


� � HYPERLINK "http://www.federacja-konsumentow.org.pl" ��www.federacja-konsumentow.org.pl� 


� � HYPERLINK "http://www.skp.pl" ��www.skp.pl� 


� � HYPERLINK "http://www.skef.pl" ��www.skef.pl� 


� � HYPERLINK "http://www.zielonasiec.pl" ��www.zielonasiec.pl� 


� � HYPERLINK "http://www.uke.gov.pl" ��www.uke.gov.pl� 


� � HYPERLINK "http://www.zbp.pl" ��www.zbp.pl� 


� � HYPERLINK "http://www.rzu.gov.pl" ��www.rzu.gov.pl� 


� � HYPERLINK "http://www.ure.gov.pl" ��www.ure.gov.pl� 


� � HYPERLINK "http://www.uokik.gov.pl/consumer_protection.php" ��http://www.uokik.gov.pl/consumer_protection.php� 


� � HYPERLINK "http://www.uokik.gov.pl/search.php?szukaj=strategy&x=22&y=11" ��http://www.uokik.gov.pl/search.php?szukaj=strategy&x=22&y=11� 


� � HYPERLINK "http://www.konsumentverket.se" ��www.konsumentverket.se�


� � HYPERLINK "http://www.fi.se/Templates/StartSectionPage____842.aspx" ��http://www.fi.se/Templates/StartSectionPage____842.aspx�


� � HYPERLINK "http://www.elradgivningsbyran.se" ��www.elradgivningsbyran.se�


� � HYPERLINK "http://www.konsumenternasforsakringsbyra.se" ��www.konsumenternasforsakringsbyra.se�


� � HYPERLINK "http://www.konsumentbankbyran.se" ��www.konsumentbankbyran.se�


� � HYPERLINK "http://www.ktib.se" ��www.ktib.se�

